text: বইয়ের প্রতি ভালোবাসা সৃষ্টির জন্য বইমেলায় শিশুরা
  প্রকাশিত: ০২:২০ পিএম, ১৫ ফেব্রুয়ারি ২০২০
  শনিবার বেলা ১১টা। ৫-৬ জন শিক্ষকের সঙ্গে বই মেলার এসেছে প্রায় ৫০-৬০ শিক্ষার্থী। শিক্ষকদের তত্ত্বাবধানে তারা বইমেলার বিভিন্ন স্টলে ঘুরছেন। কেউ খেলাধুলা করছে সিসিমপুরের স্টলে।
  শিক্ষকদের সঙ্গে কথা বলে জানা গেল, তারা গোলাপবাগের জন ইন্টারন্যাশনাল ইংলিশ মিডিয়াম স্কুল থেকে এসেছে। হেডমাস্টারের নির্দেশে শিশুদের বইয়ের প্রতি ভালোবাসা সৃষ্টির জন্যই আমরা নিজ উদ্যোগে তাদের বইমেলায় নিয়ে এসেছি।
  জাহাঙ্গীর হোসেন নামে স্কুলের এক শিক্ষক জাগো নিউজকে বলেন, একাধারে টেক্সবুক পড়তে পড়তে শিশুদের বইয়ের প্রতি অনীহা সৃষ্টি হয়ে যায়। তাই হেডমাস্টারের পরামর্শে আমরা তাদের গ্রুপ করে বইমেলায় নিয়ে আসি। শিশুরা পছন্দমতো ঘুরে, বই কেনে।
  শনিবার সকালে অমর একুশের বইমেলা শিশু প্রহরে গিয়ে দেখা যায়, ছোট্ট ছোট্ট শিশুরা বাবা-মায়ের সঙ্গে বই কিনছেন। শিশু চত্বরের স্টেজে 'চলছে গাড়ি সিসিমপুরে' গানে আপন মনে নাচতে দেখা যায় শিশুদের।
  মেলার শিশু চত্বরে শিশুদের জন্য বিনোদনের পাশাপাশি ছিল ৩০টি স্টলে হরেকরকমের বই। বই পড়ার জন্য চত্বরে আলাদা জায়গা রয়েছে।
  এবারে প্রথম বইমেলায় এসেছে হলি মেরিস টিউটোরিয়াল স্কুলের কেজি ওয়ানের শিক্ষার্থী রাহাত আরা জান্নাত। মেলার আসার অনুভূতি জানতে চাইলে সে বলে, খুব মজা লাগছে, বই কিনেছি, আবারও মেলায় আসতে চাই।